CELEX: C2007/269/120
Language: hu
Date: 2007-11-10 00:00:00
Title: T-363/07. sz. ügy: 2007. szeptember 14-én benyújtott kereset – Hamdi kontra Tanács

10.11.2007   
            
            
               HU
            
            
               Az Európai Unió Hivatalos Lapja
            
            
               C 269/66
            
         2007. szeptember 14-én benyújtott kereset – Hamdi kontra Tanács
   (T-363/07. sz. ügy)
   (2007/C 269/120)
   Az eljárás nyelve: holland
   Felek
   
      Felperes: Ahmed Hamdi (Amszterdam, Hollandia) (képviselő: J. Pauw ügyvéd)
   
      Alperes: az Európai Unió Tanácsa
   Kereseti kérelmek
   
               —
            
            
               Az Elsőfokú Bíróság a felperes vonatkozásában állapítsa meg a 2580/2001/EK rendelet alkalmazhatatlanságát és/vagy a felperesre vonatkozó részében semmisítse meg a 2007/445 határozatot;
            
         
               —
            
            
               az Elsőfokú Bíróság kötelezze a Tanácsot a költségek viselésére.
            
         Jogalapok és fontosabb érvek
   Keresetének alátámasztására a felperes először is arra hivatkozik, hogy a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló, 2001. december 27-i 2580/2001/EK rendelet (HL L 344., 70. o.; magyar nyelvű különkiadás 18. fejezet, 1. kötet, 207. o.) reá nem alkalmazható, minthogy a felperes és a közös kül- és biztonságpolitika között semmilyen összefüggés nem áll fenn.
   Másodszor, a felperes azt állítja, hogy a 2580/2001 rendelet reá nem alkalmazható, minthogy nem követett el, nem kísérelt meg terrorcselekményt, annak elkövetésében nem vett részt, illetőleg azt nem segítette elő.
   Végül a felperes arra hivatkozik, hogy a megtámadott határozat ellentétes az arányosság elvével, indokolása elégtelen, és sérti a felperes alapjogait, különösen a tulajdonának zavartalan élvezetéhez való jogát, illetőleg a magánélete sérthetetlenségéhez fűződő jogát.